Luke Humphries

**Luke Humphries** (født 1995) er en engelsk profesjonell dartspiller som konkurrerer i turneringer arrangert av Professional Darts Corporation (PDC).

Han er rangert som nummer to i verden, og var rangert som verdensener fra 3. januar 2024 til 16. november 2025. Med kallenavnet «Cool Hand», en referanse til filmen *[[Cool Hand Luke]]*, vant han VM i dart 2024. Han er regjerende Premier League Darts-vinner, og vant også World Grand Prix og Grand Slam of Darts i 2023, World Matchplay i 2024 og World Masters i 2025. Han har også vunnet Players Championship Finals i 2023 og 2024.

## Karriere
I sin juniorkarriere vant Humphries ungdoms-VM i dart 2019 og elleve turneringer på PDC Development Tour, noe som gjør ham til en av de mest suksessrike spillerne i PDCs ungdomssystem i historien. Han nådde kvartfinalen i VM i både 2019 og 2020.

I 2022 vant han fire turneringer på European Tour som del av PDC Pro Tour, før han tok sin første majortittel i oktober 2023, da han World Grand Prix. Kort tid senere fulgte han opp dette med å vinne både Grand Slam of Darts og Players Championship Finals.

Han tok sin første VM-tittel i 2024, der han vant med 7-4 i sett mot 16-årige Luke Littler i finalen, og som gjorde Humphries til ny verdensener. Kort tid etterpå ble han tatt ut til Premier League Darts for første gang, hvor han vant fire kvelder, inkludert tre på rad i Brighton, Nottingham og Dublin, i tillegg til Leeds. Han nådde finalen i The O2, hvor han slo ut Michael van Gerwen med 10-5 i semifinalen, før Humphries tapte finalen med 7-11 mot Littler.

Sommeren 2024 vant han World Matchplay, hvor han slo Michael van Gerwen med 18-15. I oktober samme år nådde Humphries sin andre finale i World Grand Prix, hvor han tapte med 4-6 i sett mot Mike De Decker. Etter å ha blitt slått ut i gruppespillet i Grand Slam of Darts, slo han tilbake i Players Championship Finals, der han forsvarte tittelen med 11-7 mot Luke Littler i finalen.

I VM i 2025 ble han slått ut i åttendedelsfinalen mot Peter Wright. En måned senere vant Humphries World Masters med seier over Jonny Clayton med 6-5 i sett i en høydramatisk finale, og vant dermed sin syvende majortittel. I Premier League Darts vant han tre kvelder; i Belfast, Exeter og Leeds. I Brighton traff han sin første 9-darter i en majorturnering i kvartfinalen mot Rob Cross, hvor Humphries tapte 4-6. Også denne gangen nådde han finalen i The O2, hvor han slo ut Nathan Aspinall med 10-7 i semifinalen, før Humphries igjen møtte Luke Littler i finalen. Denne gangen tok Humphries revansj med 11-8, og vant dermed sin første Premier League-tittel. Dette gjorde han til den fjerde spilleren noensinne til å vinne den såkalte Triple Crown (som består av VM, Premier League og World Matchplay), etter Gary Anderson, Phil Taylor og Michael van Gerwen.

Humphries nådde finalen i både World Grand Prix og EM, hvor han tapte mot Littler i førstnevnte turnering med 1-6 i sett. I sistnevnte turnering bommet han på et avgjørende kast før han tapte med 10-11 mot Gian van Veen, som tok sin første majortittel. I Grand Slam of Darts traff han sin andre 9-darter da han vant over Michael Smith i gruppespillet. Humphries nådde senere sin tredje strake majorfinale, hvor han tapte med 11-16 mot Littler, som gikk forbi Humphries på PDC-rankingen og ble ny verdensener.

I VM i 2026 slo han Ted Evetts med 3-1 i første runde, før han vant med 3-0 over Paul Lim. Etter seire over Gabriel Clemens og Kevin Doets, røk Humphries ut i kvartfinalen med 1-5 mot Gian van Veen. I World Masters traff han sin tredje 9-darter i åttendedelsfinalen mot Luke Woodhouse. Humphries nådde finalen der, hvor han tapte med 4-6 mot Luke Littler.

Humphries har vunnet åtte PDC-majortitler i singel, og ligger per 2025 på femteplass på listen over spillere med flest PDC-majortitler gjennom tidene. Han vant også World Cup of Darts 2024 for England, sammen med Michael Smith. Totalt har Humphries vunnet 24 PDC-titler i sin profesjonelle karriere, inkludert åtte titler på European Tour.

## VM-deltakelser
### PDC
* 2018: Kvalifiseringsrunde (tapte mot Jeff Smith med 0-2)
* 2019: Kvartfinale (tapte mot Michael Smith med 1-5)
* 2020: Kvartfinale (tapte mot Peter Wright med 3-5)
* 2021: Første runde (tapte mot Paul Lim med 2-3)
* 2022: Kvartfinale (tapte mot Gary Anderson med 2-5)
* 2023: Åttendedelsfinale (tapte mot Stephen Bunting med 1-4)
* 2024: **Vinner** (slo Luke Littler med 7-4)
* 2025: Åttendedelsfinale (tapte mot Peter Wright med 1-4)
* 2026: Kvartfinale (tapte mot Gian van Veen med 1-5)

## Referanser


## Eksterne lenker
*